b'\n_START_ARTICLE_\nMiddelborg\n_START_PARAGRAPH_\nMiddelborg er et sted like s\xc3\xb8r for \xc3\x85r\xc3\xb8ysund og nord for Stranda p\xc3\xa5 N\xc3\xb8tter\xc3\xb8y i F\xc3\xa6rder kommune. Stedet h\xc3\xb8rer til grunnkretsen \xc3\x85r\xc3\xb8ysund og delomr\xc3\xa5det Tor\xc3\xb8d. Middelborg ligger midtveis mellom Nordre og S\xc3\xb8ndre \xc3\x85r\xc3\xb8y og karakteriseres av en rekke eneboliger som ligger langs sj\xc3\xb8en, med tilh\xc3\xb8rende brygger. En blindvei s\xc3\xb8rover langs sj\xc3\xb8en, Middelborgveien, skiller bryggene og boligeiendommene p\xc3\xa5 stedet. _NEWLINE_Middelborg kan sies \xc3\xa5 v\xc3\xa6re en del av det st\xc3\xb8rre tettstedet \xc3\x85r\xc3\xb8ysund, men formelt finnes det et klart navneskille mellom \xc3\x85r\xc3\xb8ysund og Middelborg. Denne grensen kan sies \xc3\xa5 g\xc3\xa5 ved Tollstasjonen i \xc3\x85r\xc3\xb8ysund. S\xc3\xb8r for denne ligger Middelborg.\n_START_SECTION_\nNavn\n_START_PARAGRAPH_\nNavnet Middelborg skal v\xc3\xa6re brukt om stedet siden omkring 1740. Mitta har ogs\xc3\xa5 v\xc3\xa6rt i bruk om stedet, men dette navnet er ikke lenger vanlig i dagligtalen. Begge disse navnene har klare preferenser til beliggenheten midtveis mellom Nordre- og S\xc3\xb8ndre \xc3\x85r\xc3\xb8y.'